Osama bin Laden

Osama bin Muħammed bin Għawad bin Laden (bl-Għarbi: أسامة بن محمد بن عوض بن لادن‎, Usâma bin Muħammad bin Għawaḍ bin Lâdin; Rijad, 10 ta' Marzu 1957 – Abbottabad, 1 ta' Mejju 2011) kien membru tal-familja Bin Laden, familja biljunarja Sawdija u fundatur tal-organizzazzjoni ġiħadija tal-Qaeda, responsabbli għall-attakki tal-11 ta' Settembru fuq l-Istati Uniti tal-Amerka u ħafna attakki fuq miri ċivili u militari b'eluf ta' vittmi. Minħabba dan Bin Laden tilef iċ-ċittadinanza Sawdija tiegħu u ġie miċħud minn familtu.

Bin Laden kien fuq il-listi tal-American Federal Bureau of Investigation tal-iktar għaxar maħruba mfittxija u l-iktar terroristi mfittxija, għall-involviment tiegħu fl-isplużjonijiet ta' ambaxxati Amerikani fl-1998. Wara l-2001, Bin Laden kien il-mira ewlenija tal-War on Terror tal-Istati Uniti. Bin Laden u l-mexxejja l-oħra tal-Qaeda kien maħsub li kienu mistoħbija fuq il-fruntiera bejn l-Afganistan u l-Pakistan.

 Assassinat 
Nhar l-1 ta' Mejju 2011, Barack Obama ħabbar li unita' żgħira speċjali tal-Istati Uniti fetħet attakk dirett fuq bin Laden, fil-belt ta' Abbottabad, madwar 60 mil 'il barra mill-kapitali tal-Pakistan, Islamabad. Ingħad li bin Laden ċaħad l-għażla li ingħata li jagħti ruħu b'idejh, bil-konsegwenza li spiċċa maqtul fl-isparatura li żviluppat bejn iż-żewġ naħat. Ingħad ukoll li fl-attakk inqatlu wkoll membri oħra tal-familja tiegħu, b'wieħed minnhom ikun iben l-istess bin Laden. 

Wara li ħarġet l-aħbar ta' din il-mewt, ċentri diplomatiċi Amerikani madwar id-dinja tpoġġew fuq l-ogħla livell ta' twissija, filwaqt li ċittadini madwar id-dinja qed jitwissew biex joqgħodu iktar attenti, minħabba l-biża' li sostenituri ta' bin Laden jistgħu jirritaljaw. 

Malli ħarġet l-aħbar, mijiet ta' nies inġabru quddiem il-White House u b'mod spontanju kantaw diversi innijiet, fosthom, l-innu nazzjonali.

Kategorija:Twieldu fl-1957
Kategorija:Mietu fl-2011
Kategorija:Terroristi Iżlamiċi
Kategorija:Attakki tal-11 ta' Settembru 2001